Գևորգ Քոչար

Գևորգ Բարսեղի Քոչար (), հայ ճարտարապետ, ՀԽՍՀ արվեստի վաստակավոր գործիչ (1961), ՀԽՍՀ վաստակավոր ճարտարապետ (1968)։

Կենսագրություն 
1918 թվականին ավարտել է Թիֆլիսի Ներսիսյան դպրոցը։

1920-1926 թվականներին սովորել է Վխուտեմասում, 1929 թվականին ավարտել է Վխուտեինը (Մոսկվա) և աշխատել Երևանում։

1932-1937 թվականներին՝ «Գիպրոգոր» նախագծային բյուրոյի ճարտարապետության արվեստանոցի ղեկավար (Միքայել Մազմանյանի հետ), Հայաստանի ճարտարապետների միության կազմկոմիտեի նախագահ, 1937 թվականին՝ վարչության առաջին նախագահը։

Գևորգ Քոչարի անունով է կոչվում Երևանի Կենտրոն վարչական շրջանի փողոցներից մեկը։

Ստեղծագործական գործունեություն 
Քոչարի նախագծերով Երևանում կառուցվել են՝

Կառուցողների ակումբը (1928-1929, այժմ՝ Ռուսական թատրոնի և Օլիմպիական կոմիտեի շենքերը), 
Պետապի տունը (1930), 
Երջրէկի բնակելի («Շախմատաձև») տունը (1930-1932, երեքն էլ՝ Կարո Հալաբյանի, Միքայել Մազմանյանի հետ), 
Քիմիական գործարանի բանվորական բնակելի թաղամասը (1932-1934, համահեղինակ), 
ԵԱԱԻ-ի ուսանողական հանրակացարանը (1932-1933), 
«Մոսկվա» կինոթատրոնը (1935-1937, Տիրան Երկանյանի հետ), 
Կենտրոնական հանրախանութը (1936-1937, համահեղինակ), 
Գյումրիում՝ քաղխորհրդի շենքը (1933-1934), 
Վանաձորում՝ «Երևան» կինոթատրոնը (1935), 
Սևանի ափին՝ Գրողների ստեղծագործական տունը (1935), 
Դիլիջանում՝ հանգստյան տուն (1936), 	
Կազմել է Վանաձորի (1929-1930, համահեղինակ), Արզնիի, Վերին Խաթունարխի գլխավոր հատակագծերը։

1939-1960 թվականներին աշխատել է աքսորավայրում՝ Կրասնոյարսկի երկրամասում։ 1955-1959 թվականներին՝ Կրասնոյարսկ քաղաքի գլխավոր ճարտարապետ։ Կազմել է Նորիլսկ (1939-1954) և Դուդինկա (երկուսն էլ՝ Միքայել Մազմանյանի հետ) քաղաքների գլխավոր հատակագծերը, տարբեր բնույթի նախագծերով Նորիլսկում կառուցել բնակելի տներ (1939), օդանավակայան (1946), կապի տուն (1946), Կրասնոյարսկում վերակառուցել Պուշկինի անվան դրամատիկական թատրոնը (1952-1953)։

1960 թվականից՝ Երևաննախագիծ ինստիտուտի գլխավոր ճարտարագետ, 1964-1972 թվականներին՝ գլխավոր ճարտարապետ։ Հեղինակ է Նոր Զեյթունի ուսանողական հանրակացարանների (1961-1964, Շմավոն Ազատյանի հետ), ՀՀ ԳԱՍ ՕՔԻ-ի (1963, Ստեփան Քյուրքչյանի հետ) համալիրների նախագծերի։

Քոչարի կառույցներին բնորոշ են լակոնիզմը, ճարտարապետական պարզ մտածողությունը, ծավալատարածական լուծումների գործառնական հիմնավորվածությունը։

Պատկերասրահ

Ծանոթագրություններ  

1901 ծնունդներ
Սեպտեմբերի 18 ծնունդներ
Թիֆլիս քաղաքում ծնվածներ
Հայ ճարտարապետներ
1973 մահեր
Փետրվարի 16 մահեր
Երևան քաղաքում մահացածներ
ՀԽՍՀ արվեստի վաստակավոր գործիչներ
Հայաստանի ճարտարապետների միության անդամներ